b'\n_START_ARTICLE_\nMuhu\n_START_PARAGRAPH_\nMuhu \xe2\x80\x93 sala Baltijos j\xc5\xabroje, priklausanti Vakar\xc5\xb3 Estijos salynui. Tre\xc4\x8dioji pagal dyd\xc4\xaf Estijos sala, su aplinkin\xc4\x97mis salel\xc4\x97mis (Kesselaid, Viirelaid ir V\xc3\xb5ilaid) sudaranti Muhu vals\xc4\x8di\xc5\xb3, kurio plotas yra 206 km\xc2\xb2. Vals\xc4\x8dius priklauso Sar\xc4\x97s apskri\xc4\x8diai._NEWLINE_Salos plotas \xe2\x80\x93 198 km\xc2\xb2.  2010 m. baland\xc5\xbeio 19 d. duomenimis, Muhu vals\xc4\x8diuje gyveno 1 697 gyventojai. Auk\xc5\xa1\xc4\x8diausia salos vieta \xe2\x80\x93 24 m vir\xc5\xa1 j\xc5\xabros lygio. Svarbiausios gyvenviet\xc4\x97s: Liiva, kur veikia mokykla, Kuivastu, kur veikia uostas ir Koguva. Muhu ir Saremos salas jungia 4 km ilgio pylimas.\n_START_SECTION_\nIstorija\n_START_PARAGRAPH_\nPirmieji gyventojai \xc4\xaf sal\xc4\x85 atsik\xc4\x97l\xc4\x97 2500 m. pr. m. e._NEWLINE_1227 m. Kalavijuo\xc4\x8di\xc5\xb3 ordino kariuomen\xc4\x97, vadovaujama Viljamo i\xc5\xa1 Modenos, per apled\xc4\x97jusi\xc4\x85 Baltijos j\xc5\xabr\xc4\x85 pasiek\xc4\x97 ir u\xc5\xbepuol\xc4\x97 Muhu salos gyventojus, nor\xc4\x97damas susilpninti pagoni\xc5\xb3 est\xc5\xb3 pad\xc4\x97t\xc4\xaf. Salos gyn\xc4\x97jai pasidav\xc4\x97 ties tvirtove, vadinta Mona, kurios griuv\xc4\x97siai yra i\xc5\xa1lik\xc4\x99 iki \xc5\xa1i\xc5\xb3 dien\xc5\xb3. \xc5\xa0is m\xc5\xab\xc5\xa1is u\xc5\xbebaig\xc4\x97 Kalavijuo\xc4\x8di\xc5\xb3-est\xc5\xb3 kar\xc4\x85 krik\xc5\xa1\xc4\x8dioni\xc5\xb3 pergale._NEWLINE_XIII a. pabaigoje krik\xc5\xa1\xc4\x8dionys saloje pastat\xc4\x97 gotikinio stiliaus ba\xc5\xbeny\xc4\x8di\xc4\x85. Nuo 1532 m. Muhu saloje nebeliko baud\xc5\xbeiavos._NEWLINE_XIX a., caro Nikolajaus I iniciatyva, 70\xc2\xa0% salos gyventoj\xc5\xb3 atsivert\xc4\x97 \xc4\xaf sta\xc4\x8diatikyb\xc4\x99. Tuo metu Hellamaa ir Rinsi gyvenviet\xc4\x97se buvo pastatytos dvi cerkv\xc4\x97s._NEWLINE_XX a. salos gyventoj\xc5\xb3 skai\xc4\x8dius buvo trumpam pakil\xc4\x99s iki 6 000, ta\xc4\x8diau am\xc5\xbeiaus pabaigoje nukrito iki 2 000.'